Document ID: 32001R0080

Ir-Regolament tal-Kummissjoni (KE) Nru 80/2001
tas-16 ta' Jannar 2001 li jistabilixxi regoli dettaljati għall-applikazzjoni tar-Regolament tal-Kunsill (KE) Nru 104/2000 fejn jirrigwarda n-notifiki li jikkonċernaw l-għarfien ta' l-organizzazzjonijiet tal-produtturi, l-iffissar tal-prezzijiet u l-intervent fi ħdan l-iskop ta' l-organizzazzjoni komuni tas-suq tal-prodotti tas-sajd u ta' l-akwakultura
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta' Diċembru 1999 dwar l-organizzazzjoni komuni tas-swieq fis-sajd u l-prodotti ta' l-akwalkultura [1], u b'mod partikolari l-Artikolu 34(2) tiegħu,
Filwaqt li:
(1) Skond l-Artikolu 13(6) tar-Regolament (KE) Nru 104/2000, il-Kummissjoni tippubblika kull sena lista ta' l-organizzazzjonijiet u l-assoċjazzjonijiet tal-produtturi rikonoxxuti tagħhom l-Istati Membri għandhom għalhekk jagħtuha informazzjoni adegwata.
(2) Il-Kummissjoni għandha tkun tista' tagħmel monitoraġġ fuq l-attiviatjiet għall-istabilizzazzjoni tal-prezzijiet ta' l-organizzazzjonijiet tal-produtturi u l-mod li bih japplikaw is-sistemi ta' kumpens finanzjarju u l-premji għall-carry-over.
(3) L-arranġamenti Komunitarju għall-intervent skond l-Artikoli 21 sa 26 tar-Regolament (KE) Nru 104/2000 jeħtieġu li tkun disponibbli informazzjoni dwar il-prezzijiet irreġistrati f'reġjuni definiti b'mod ċar f'intervalli regolari.
(4) Sistema ta' trasmissjoni elettronika tad-data bejn l-Istati Membri u l-Kummissjoni ġiet introdotta fi ħdan il-qafas tal-politika komuni tas-sajd (sistema FIDES II). Din għandha tintuża għall-iskopijiet tal-ġbir ta' l-informazzjoni msemmija f'dan ir-Regolament,
(5) Id-data miġbura qabel taħt ir-Regolament tal-Kummissjoni (KEE) Nru 2210/93 tas-26 ta' Lulju 1993 dwar il-komunikazzjoni ta' informazzjoni għall-iskopijiet ta' l-organizzazzjoni komuni tas-suq fil-prodotti tas-sajd u l-akwakultura [2], kif emendata mir-Regolament (KE) Nru 843/95 [3], għandha għalhekk tiġi ssimplifikata, armonizzata u ssuplimentata. Għandu għalhekk jitfassal Regolament ġdid u r-Regolament (KEE) Nru 2210/93 għandu jitħassar.
(6) Filwaqt li l-miżuri previsti f'dan ir-Regolament huma skond l-opinjoni tal-Kumitat għall-Ġestjoni tal-Prodotti tas-Sajd,
ADDOTTA DAN IR-REGOLAMENT:
KAPITOLU I
Notifiki li jirrigwardaw l-għarfien ta' l-organizzazzjonijiet u l-assoċjazzjonijiet tal-produtturi tagħhom
Artikolu 1
L-Istati Membri għandhom jinnotifikaw lill-Kumissjoni bl-informazzjoni msemmija fl-Artikoli 6(1)(ċ) u 13(3)(d) tar-Regolament (KE) Nru 104/2000 mhux aktar tard minn żmien xahrejn mid-data tad-deċiżjoni adottata.
Din l-informazzjoni u l-format li bih għandha tintbagħat għandhom jiġu stabbiliti fl-Anness I ma' dan ir-Regolament.
KAPITOLU II
Prezzijiet u intervent
Artikolu 2
L-Istati Membri għandhom jinnotifikaw lill-Kummissjoni, sa mhux aktar tard minn xahrejn minn wara l-bidu ta' kull sena tas-sajd, bl-informzzjoni msemmija fl-Artikolu 17(4) tar-Regolament (KE) Nru 104/2000.
L-Istati Membri għandhom jinnotifikaw lill-Kummissjoni immedjatament b'kull bidla fid-dettalji msemmija fl-ewwel paragrafu.
Din l-informazzjoni u l-format li bih għandha tintbagħat għandhom jiġu stabbiliti fl-Anness II ma' dan ir-Regolament.
Artikolu 3
Għall-ispeċi elenkati fl-Annessi minn I sa IV mar-Regolament (KE) Nru 104/2000, l-Istati Membri għandhom jinnotifikaw lill-Kummissjoni bil-kwantitajiet maħtuta x-xatt, mibjugħa, rtirati u ttrasportati tul it-territorju tagħhom, flimkien mal-valur tal-kwantitajiet mibjugħa, f'kull tliet xhur fid-diversi reġjuni definiti fit-Tabella 1 ta' l-Anness VIII ma' dan ir-Regolament, sa mhux aktar tard minn seba' ġimgħat wara t-tliet xhur in kwistjoni.
Meta jkun hemm kriżi għal speċi waħda jew aktar elenkati fl-Anness I mar-Regolament (KE) Nru 104/2000, l-Istati Membri għandhom jinnotifikaw lill-Kummissjoni bil-kwantitajiet maħtuta, mibjugħa, rtirati u ttrasportati tul it-territorju tagħhom, flimkien mal-valur tal-kwantitajiet mibjugħa, f'kull ħmistax fid-diversi reġjuni definiti fit-Tabella 1 ta' l-Anness VIII ma' dan ir-Regolament, sa mhux aktar tard minn ġimagħtejn wara l-ħmistax in kwistjoni.
Din l-informazzjoni u l-format li bih għandha tintbagħat għandhom jiġu stabbiliti fl-Anness III ma' dan ir-Regolament.
Artikolu 4
L-Istati Membri għandhom jinnotifikaw lill-Kummissjoni kull tliet xhur, fir-rigward ta' kull prodott elenkat fl-Anness I mar-Regolament (KE) Nru 104/2000 li jkun ġie rtirat, bil-valur u l-kwantitajiet imneħħija, analizzati skond l-għażliet tat-tneħħija stabbiliti fl-Artikolu 1 tar-Regolament tal-Kummissjoni (KEE) Nru 1501/83 [4], sa mhux aktar tard minn tmien ġimgħat warat-tliet xhur in kwistjoni.
Din l-informazzjoni u l-format li bih għandha tintbagħat għandhom jiġu stabbiliti fl-Anness IV ma' dan ir-Regolament.
Artikolu 5
L-Istati Membri għandhom jinnotifikaw lill-Kummissjoni, għal kull prodott elenkat fl-Anness II mar-Regolament (KE) Nru 104/2000, bil-kwantitajiet maħtuta x-xatt, mibjugħa, u maħżuna, flimkien mal-valur tal-kwantitajiet mibjugħa, f'kull tliet xhur fid-diversi reġjuni definiti fit-Tabella 1 ta' l-Anness VIII ma' dan ir-Regolament, sa mhux aktar tard minn sitt ġimgħat wara t-tliet xhur in kwistjoni.
Din l-informazzjoni u l-format li bih għandha tintbagħat għandhom jiġu stabbiliti fl-Anness V ma' dan ir-Regolament.
Artikolu 6
L-Istati Membri għandhom jinnotifikaw lill-Kummissjoni, fir-rigward ta' kull prodott elenkat fl-Anness III mar-Regolament (KE) Nru 104/2000, bil-kwantitajiet maħtuta x-xatt, mibjugħa, u kkunsinnati lill-industrija skond l-organizzazzjoni tal-produttur, flimkien mal-valur tal-kwantitajiet ikkunsinnati lill-industrija, f'kull xahar fid-diversi reġjuni definiti fit-Tabella 1 ta' l-Anness VIII ma' dan ir-Regolament, sa mhux aktar tard minn sitt ġimgħat wara x-xahar in kwistjoni.
Din l-informazzjoni u l-format li bih għandha tintbagħat għandhom jiġu stabbiliti fl-Anness VI ma' dan ir-Regolament.
Artikolu 7
L-Istati Membri għandhom jipprovdu lill-Kummissjoni kull sena, fi żmin tliet xhur mill-aħħar tas-sena in kwistjoni, informazzjoni biex l-ispejjeż tekniċi li għandhom x'jaqsmu ma' l-operazzjonijiet meħtieġa għall-istabbilizzazzjoni u l-ħażna previsti fl-Artikoli 23 u 25 tar-Regolament (KE) Nru 104/2000 ikunu jistgħu jiġu stabbiliti.
Din l-informazzjoni u l-format li bih għandha tintbagħat għandhom jiġu stabbiliti fl-Anness VII ma' dan ir-Regolament.
KAPITOLU III
Dispożizzjonijiet ġenerali u finali
Artikolu 8
L-Istati Membri għandhom jibagħtu l-informazzjoni lill-Kummissjoni b'mezzi elettroniċi, bl-użu tas-sistemi ta' trasmissjoni li jintużaw bħalissa għall-iskambju tad-data fil-qafas tal-ġestjoni tal-politika komuni tas-sajd (sistema FIDES II).
Artikolu 9
Ir-Regolament (KEE) Nru 2210/93 qiegħed b'hekk jiġi revokat.
Artikolu 10
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta' Jannar 2001.

Labels: 12
2
6